‘Renosterhof’ bly in SkukuzaArgieffoto Die Suid-Afrikaanse Nasionale Parke (SANParke) het die beslissing van die Konstitusionele Hof dat die streekhof in Skukuza in die Krugerwildtuin nie gaan skuif nie, verwelkom. Die Konstitusionele Hof het Maandag Naomi Annette Engelbrecht, streekhofpresident, se aansoek om verlof tot appèl teen ŉ vroeëre hooggeregshofbeslissing van die hand gewys. Engelbrecht wou die streekhof, ook bekend as die renosterhof weens die aantal sake van renosterstropery wat hier aangehoor is, uit Skukuza na Mhala laat skuif. Volgens Ike Phaahla, woordvoerder van SANParke, is Engelbrecht se voorneme met hewige teenkanting begroet, onder andere deur Francis Legodi, Mpumalanga se regterpresident en die nasionale direkteur van openbare vervolging. Engelbrecht se besluit om die hof summier te sluit is ongeldig verklaar. Die hooggeregshof in Nelspruit het in April verlede jaar beslis dat die Skukuza-streekhof moet heropen, waarna Engelbrecht haar tot die appèlhof in Bloemfontein gewend het. Haar aansoek om verlof tot appèl is van die hand gewys waarna sy haar tot die hoogste hof gewend het. “SANParke is tevrede met die beslissing deur die hoogste hof in ons land en sien daarna uit om weer sake in die Skukuza-streekhof te hanteer,” het Gareth Coleman, bestuurshoof van die Krugerwildtuin, gesê. Die Skukuza-hof is opgeknap en sal binnekort weer sake verhoor, veral sake rakende renosterstropery in die wildtuin.